**ДО ПРИТЕЖАТЕЛИТЕ НА РАЗРЕШЕНИЯТА ЗА УПОТРЕБА НА ЛЕКАРСТВЕНИ ПРОДУКТИ,**

**ЗАПЛАЩАНИ НАПЪЛНО ИЛИ**

**ЧАСТИЧНО ОТ НЗОК/**

**ТЕХНИТЕ УПЪЛНОМОЩЕНИ ПРЕДСТАВИТЕЛИ**

**Относно: авансово заплащане на договорени за първото тримесечие на 2022 г. отстъпки в полза на пациента**

**УВАЖАЕМИ ДОГОВОРНИ ПАРТНЬОРИ,**

С настоящото Ви уведомявамe, че при договорени отстъпки по чл.21, ал.1, т.4 от Наредба № 10 *за условията, реда, механизма и критериите за заплащане от Националната здравноосигурителна каса на лекарствени продукти, медицински изделия и на диетични храни за специални медицински цели, договаряне на отстъпки и възстановяване на превишените средства при прилагане на механизъм, гарантиращ предвидимост и устойчивост на бюджета на НЗОК* (отстъпки в полза на пациента) **за I-во тримесечие на 2022 г.** за конкретни лекарствени продукти, реимбурсирани частично от НЗОК,

в срок до края на м. януари 2022 г. следва да предоставите на НЗОК авансово договорените отстъпки на база на прогнозните количества за съответните продукти, които сте посочили в подадените в НЗОК предложения за провеждане на задължително централизирано договаряне на отстъпки за 2022 г.

В резултат на постигнатите договорености по време на преговорите за отстъпки за 2022 г., проведени през м. декември 2021 г., Националната здравноосигурителна каса е осигурила реалното прилагане на отстъпките в полза на пациента **за I-во тримесечие на 2022 г.** от 01.01.2022 г. В софтуера, с който работят при изпълнение на договорите си с НЗОК търговците на дребно с лекарствени продукти (аптеките), договорените отстъпки в полза на пациента са намерили отражение, така че пациентът да не доплаща, респ. да доплаща стойност, по-малка от тази, която би платил, ако не бе договорена този вид отстъпка.

С оглед да се предотврати разходване на средства от бюджета на НЗОК за заплащане на търговците на дребно с лекарства на стойността на договорените отстъпки в полза на пациента, следва незабавно да изпълните задължението си по чл. 23д, ал. 1 от Наредба № 10. Договорените отстъпки в полза на пациента обективно се прилагат от 01.01.2022 г., поради което обстоятелството, че все още формално няма сключени договори за отстъпки за 2022 г. не би могло да е аргумент за неплащането им.

В платежното нареждане следва да се посочи основание за плащане, а именно - авансово плащане за първо тримесечие на 2022 г. на отстъпка/и в полза на пациента (по чл. 21, ал. 1, т. 4 от Наредба № 10).